Pass ieħor lejn in-normalità għal dawk imlaqqmin f'pajjiżna Għal ħafna persuni llum kien jum ieħor lejn in-normalità sħiħa u dan hekk kif tneħħa l-obbligu tal-maskra għal dawk li tlaqqmu kompletament kontra l-Covid-19 u għandhom iċ-ċertifikat tal-vaċċin. Dawn li tlaqqmu biż-żewġ dożi issa jistgħu joqogħdu mingħajr maskra f'postijiet pubbliċi. Dan jista' biss meta jkun hemm gruppi ta' mhux iżjed minn żewġ persuni. Barra minn hekk, tfal ta' taħt it-12-il sena jistgħu jibqgħu bla maskra sakemm ikunu akkumpanjati minn persuna li huwa mlaqqam kontra l-COVID-19. Wieħed għandu jżomm iċ-ċertifikat tal-vaċċin fuqu jew b'mod diġitali jew permezz ta' karta biex jassigura li jista' joqgħod bla maskra.